Okány Község Önkormányzat Képviselő-testülete
13/2011. (XI. 02.) önkormányzati rendelete
az önkormányzati tulajdonú lakások és helyiségek bérletének,
elidegenítésének helyi szabályairól.[footnoteRef:1] [1:  A rendeletet Okány Község Önkormányzatának Képviselő-testülete a 2016. év november hó 30. napján tartott ülésén fogadta el.
] 



Okány község Önkormányzatának Képviselő-testülete  a Magyar Köztársaság Alkotmányáról szóló 1949. évi XX. törvény 44/A. § (2) bekezdésében meghatározott eredeti jogalkotói jogkörében, a helyi önkormányzatokról szóló 1990. évi LXV. tv. 16. § (1) bekezdésében foglaltaknak megfelelően eljárva, valamint a lakások és helyiségek bérletére, valamint elidegenítésére vonatkozó egyes szabályokról szóló módosított 1993. évi LXXVIII. törvényben (Ltv.) biztosított felhatalmazás alapján az alábbi rendeletet alkotja: 

ELSŐ RÉSZ

1. § E rendelet hatálya Okány Község közigazgatási területén lévő, az önkormányzat tulajdonában álló lakásra és nem lakás céljára szolgáló helyiségekre terjed ki. 

A LAKÁSBÉRLET HELYI SZABÁLYAI

I. fejezet
A lakásbérleti jogviszony létrejötte

2. § (1) Az önkormányzat tulajdonában álló lakás bérbe adható:
             - a lakástörvényben előírt elhelyezési és bérbeadási kötelezettség alapján,
             - szociális helyzet alapján,
             - lakáscsere útján,
             - munkavégzésre irányuló jogviszony alapján. 
(2) A lakásbérleti szerződés megkötése a Polgármester hatáskörébe tartozik. 
3. § (1) Az eljárás az ügyfél kérelmére indul meg. 
(2) A kérelemnek tartalmaznia kell a következőket: 
            - a kérelmező személyi adatait, 
            - a kérelmező által bérelni kívánt lakás megnevezését, 
            - a kérelmezővel együtt költözni kívánt személyek megnevezését, a rokonsági 
              fok vagy más ok megjelölésével, 
- a bérleti jogviszony időtartamának megjelölését (határozatlan, határozott, feltétel bekövetkezése), 
 - a kérelmező és az együtt költözni kívánt személyek szociális helyzetéről készült környezettanulmányt, adatlapot a jövedelmi viszonyokról szóló igazolások csatolásával. 

4. § Nem létesíthető bérleti jogviszony azzal, aki: 
        a) a 18. életévét nem töltötte be, kivéve, ha más oknál fogva nagykorúnak minősül, 
        b) Okány község területén bármely jogcímen beköltözhető lakással rendelkezik, 
        c) szociális bérlakás esetén az erre vonatkozóan e rendeletben előírt feltételeknek 
             nem felel meg. 

II. fejezet
Szociális bérlakás

5. § (1) Szociális bérlakás az a bérlakás, amelyet a rendelet 1. sz. melléklete ekként minősítve sorol fel.
(2) A szociális bérlakást a kérelmező a szociális helyzetének figyelembevételével kell  bérbe adni elsősorban annak, akinek családjában, az együtt költözőket is figyelembe véve, az egy főre eső havi nettó jövedelem nem haladja meg az öregségi nyugdíj legalacsonyabb összegének másfélszeresét, egyedülálló esetén annak kétszeresét. 
(3) A szociális bérlakás bérbeadása során előnyt élveznek azok, akik 
      a) a szociális bérlakásra egészségi állapotuk miatt fokozottabban rászorulnak, 
      b) közös háztartásukban legalább két kiskorú személy eltartásáról gondoskodnak. 
6. §  A kérelmező szociális helyzetének megállapítása érdekében a Jegyző a bérleti szerződés megkötése előtt környezettanulmányt készít, melynek megvalósulása érdekében a kérelmező köteles vele mindenben együttműködni. 
7. § (1) A szociális bérlakás határozott (maximum 1-3 év), illetve határozatlan időre adható bérbe. 
(2) A határozott idő elteltével a szerződést ismételten meglehet kötni, illetve határozatlan idejű szerződéssé lehet alakítani, abban az esetben, ha a bérlő megfelel ismételten az 5. § (1)-(3) bekezdéseinek. 
8. § Önkormányzati lakás nem lakás céljára nem adható bérbe. 


III. fejezet
Bérlőtársi szerződés, társbérlet

9. § (1) Önkormányzati lakásra bérlőtársi szerződés csak a házastársak közös kérelmére 
            esetén köthető. 

(2) A bérbeadó, a bérlő és a vele együttlakó házastársa közös kérelmére - a házastárs lakásba való beköltözésének időpontjától függetlenül - a bérlőtársi szerződést köteles megkötni. 

IV. fejezet
A felek jogai és kötelezettségei

10. § (1) A kérelmezővel a bérleti szerződés csak abban az esetben köthető meg, ha a kérelmező nyilatkozott arra vonatkozóan, hogy az e rendelet 2. sz. mellékletében meghatározott lakbért elfogadja. 
(2) Amennyiben a Képviselő-testület a 2. sz. mellékletében szereplő lakbér mértékét megváltoztatja e rendelet módosításával egyidejűleg, a kihirdetést követő hónap első napjától a már megkötött szerződésekben szereplő lakbér mértéke automatikusan megváltozik. 
(3) Ha a bérlő az így módosított díjjal nem ért egyet, az Ltv. 6.§ (2) bekezdése alapján bírósághoz fordulhat. 
11. § (1) A polgármester a 3. sz. mellékletben meghatározott iratmintának megfelelő tartalmú szerződést köt, az egyedi esethez szükséges többlet tartalommal. 
(2) A bérlő látja el az épület tisztántartásával, szükséges karbantartásával, a háztartási szemét eltávolításával kapcsolatos feladatokat. 
(3) A bérbeadó legalább évente egyszer köteles ellenőrizi a lakásbérleti szerződésben foglaltak teljesítését. 
12. § (1) A bérbeadó és a bérlő írásban megállapodhatnak abban, hogy a bérlő a lakást átalakítja, korszerűsíti. 
(2) A megállapodásnak tartalmaznia kell az elvégezendő munkák: 
      - konkrét megjelölését, 
      - befejezésének határidejét, 
       - költségeit és azok megfizetése feltételeit, módját, valamint azt, hogy a munkálatok megkezdéséhez szükséges hatósági engedélyt a bérlő köteles megkérni. 
(3) A bérbeadó csakis a lakás rendeltetésszerű használatra alkalmassá tételéhez szükséges mértéket meg nem haladó költségek megfizetését vállalhatja. 
13. § A lakás átalakítását, korszerűsítését követően a lakásbérleti szerződést - az e rendelet szabályai szerint megállapítható lakbér összegére is kiterjedően - módosítani kell, ha a lakás komfortfokozata megváltozott és a munkák költségeit a bérbeadó viseli. 
14. § (1) Az önkormányzati lakást jogcím nélkül használó személy a jogcím nélküli használat kezdetétől számított hat hónap elteltét követő hónaptól havonta 10% százalékkal emelkedő mértékű használati díjat köteles fizetni. 
(2) Ha a jogcím nélkül használó által fizetett használati díj mértéke eléri a 2. sz. mellékletben szabályozott legmagasabb összegű lakbér mértékének négyszeresét, a díj mértéke nem emelkedhet tovább. 
15. § (1) Önkormányzati lakás esetén a lakásba történő befogadáshoz bérbeadói hozzájárulást a Polgármester adja meg, egyedi mérlegelés alapján. Önkormányzati lakásba hozzájárulás nélkül befogadható a házastárs, gyermek (örökbefogadott, mostoha-, és nevelt), a jogszerűen befogadott gyermektől született unoka, valamint a szülő (örökbefogadó, mostoha-, és nevelő).
(2) A hozzájárulásban ki kell kötni, hogy a lakásbérleti szerződés megszűnését követően visszamaradó befogadó személyeknek a lakásból ki kell költözni. 
(3) A bérbeadói hozzájárulás egyedi mérlegelése során az alábbi szempontokra kell tekintettel lenni: 
a) A befogadni kívánt személy a befogadó közeli hozzátartozója kell legyen. 
b) A befogadó személy életkora, egészségi körülményei alapján a befogadott beköltözése szükséges, feltéve, hogy a felek között tartási szerződés nem született. Amennyiben a felek között tartási szerződés jött létre, úgy az erre vonatkozó hozzájárulási szabályokat kell alkalmazni. 
c) A befogadni kívánt személy esetében két éven belül az Ltv. 24.§ (1) bekezdés a)– d) pontjáig terjedő lakásbérleti jogviszony megszűnési ok nem állt fenn. Ezt a befogadni kívánt személy az előző állandó lakhely szerint illetékes polgármesteri hivatalnál kiállított hatósági bizonyítvánnyal igazolja. 
d) A befogadás egyébként nem lehet ellentétes az önkormányzat érdekeivel. 

16. § A bérlő a határozatlan időre bérbe adott lakás esetében - a lakásbérleti jog folytatása ellenében - a bérbeadó írásbeli hozzájárulásának megadását követően tartási szerződést köthet. 
V. fejezet
A lakásbérlet megszűnése

17. § (1) A bérbeadó a szerződést írásban felmondhatja, ha 
a) a bérlő a lakbért a fizetésre megállapított időpontig nem fizeti meg, 
b) a bérlő a szerződésben vállalt vagy jogszabályban előírt egyéb lényeges kötelezettségét nem teljesíti, 
c) a bérlő vagy a vele együttlakó személyek a bérbeadóval vagy a lakókkal szemben az együttélés követelményeivel ellentétes, botrányos, tűrhetetlen magatartást tanúsítanak, 
d) a bérlő vagy a vele együttlakó személyek a lakást, illetőleg az ingatlant rongálják,  vagy rendeltetésükkel ellentétesen használják, nem gondoskodnak a lakás illetve a hozzá tartozó terület tisztántartásáról,
e) a bérlő részére megfelelő és beköltözhető lakást ajánl fel. 

(2) Ha a felek az önkormányzati lakásra kötött szerződést közös megegyezéssel úgy szüntetik meg, hogy a bérbeadó a bérlőnek másik lakást ad bérbe, a bérlő részére pénzbeli térítés nem fizethető. 
18. § Ha a bérbeadó /Polgármester/ az Ltv. 26.§ (1) bekezdésének megfelelően a határozatlan időre szóló szerződést írásban felmondja, és megfelelő cserelakás felajánlására nincs lehetőség, a bérlővel megállapodhat, hogy részére pénzbeli térítést fizet. 
19. § A 18.§ alapján kifizethető pénzbeli térítés mértéke az adott ingatlan egy havi bérleti díjának megfelelő összeg. 
20. § (1) A bérbeadó a lakáscsere szerződéshez kizárólag akkor adhatja meg a hozzájárulást, ha az önkormányzati lakás bérlője a lakást másik lakás bérletére vagy tulajdonjogára cseréli. Egy lakás több lakásra is elcserélhető. 
(2) A bérbeadó a lakáscseréhez kért hozzájárulást köteles megtagadni, ha: 
· az elcserélni kívánt önkormányzati lakás, bérleti szerződése, határozott időre vagy feltétel bekövetkezéséig szól, és az új bérlő határozatlan időtartamú szerződést kíván kötni, 
· a felek szándéka ténylegesen nem cserére, hanem az önkormányzati lakásbérleti jogának jogellenes átruházására irányul, 
· a bérlő kijelölésre vagy az ismételten gyakorolható bérlőkiválasztásra jogosult, illetőleg az eltartó a cseréhez nem járult hozzá. 
(3) Ha a cserélő felek a csereszerződésben másként nem állapodtak meg, a bérlővel együttlakó valamennyi személy köteles a lakást a bérlővel együtt elhagyni. 
(4) A hozzájárulást csak írásban lehet megadni. Ennek keretében tájékoztatni kell a cserepartnert a lakással összefüggő – e rendelet szabályai szerinti – bérlői kötelezettségekről, valamint a lakbér összegéről. 
21. § (1) A szerződés megszűnése után a lakásban visszamaradó személy – a más jogszabályokban meghatározott kivételektől eltekintve – másik lakásban történő elhelyezésére nem tarthat igényt. 
(2) Az Ltv. 31.§ (3) bekezdésében meghatározott esetben a jogosultat legalább szükséglakás illeti meg. 
VI. fejezet
Az albérlet

22. § (1) A bérlő a lakás egy részét a bérbeadó előzetes hozzájárulásával albérletbe adhatja. 
(2) A hozzájárulás nélküli albérletbe adás olyan súlyos szerződésszegésnek minősül, amely megalapozza az Ltv. 24. § (2) b.) pontjában foglalt felmondási okot. (3) A teljes lakás albérletbe adásához hozzájárulás nem adható. 
23. § (1) A bérlő csak olyan albérleti szerződés megkötéséhez kaphat hozzájárulást, amely garantálja, hogy a lakásbérleti jogviszony megszűnése esetén az albérleti jogviszony is megszűnik. 
(2) Nem adható hozzájárulás: 
a) szükséglakás, 
b) egyszobás lakás, egy részének bérbeadásához. 
24. § Az ágybérleti jogviszonyra az albérleti jogviszonyra vonatkozó szabályokat kell megfelelően alkalmazni. 


VII. fejezet
A lakbér mértéke, a külön szolgáltatás díja, a lakbértámogatás

25. § (1) A lakbér mértékét e rendelet 2. sz. melléklete határozza meg. 
(2) A lakbértámogatásra vonatkozó szabályokat a szociális ellátásokról szóló helyi önkormányzati rendelet állapítja meg. 
26. § Az önkormányzat, mint bérbeadó, a bérlő részére külön szolgáltatást nem nyújt. 

MÁSODIK RÉSZ
A HELYISÉGBÉRLET HELYI SZABÁLYAI

VIII. fejezet
A helyiségbérleti jogviszony létrejötte

27. § A nem lakáscélú önkormányzati helyiségek bérbeadására jogosult a Képviselő-testület. 
28. § A nem lakás céljára szolgáló helyiségek bérbeadása nyilvános pályázat útján történik, kivéve, ha a Képviselő-testület egyedi határozata ezzel ellentétes döntést tartalmaz, illetve valamely jogszabályi előírás mást indokol. 
29. § A bérlő bérleti díjat köteles fizetni, melyek legalacsonyabb mértékét a Képviselő-testület minden évben a költségvetéséről szóló önkormányzati rendeletében állapítja meg. 
30. § A helyiségbérleti szerződést minden esetben írásba kell foglalni. 
31. § (1) Helyiségbérleti jogviszonyt több személy együttesen is létesíthet, mint bérlő. 
(2) A bérlőtársak felelőssége egyetemleges. 
(3) A bérbeadó a bérlő részére más személynek a helyiségbe történő befogadásához akkor adhat hozzájárulást, ha: 
a) a bérlő által végzett és a befogadni kívánt személy által folytatni kívánt tevékenység együttes gyakorlását jogszabály nem tiltja, 
b) a felek bérlőtársi szerződést kötöttek, 
c) a befogadott személy a bérlőtársi szerződésben vállalja, hogy a bérleti szerződés megszűnése esetén cserehelyiségre nem tart igényt. 


IX. fejezet
A felek jogai és kötelezettségei

32. § (1) A bérbeadó a helyiséget a bérleti szerződésben megjelölt állapotban, felszereltséggel és időpontban, leltár szerint köteles a bérlőnek átadni. (2) A bérlő nem követelheti a bérbeadótól, hogy a helyiségeket az abban folytatni kívánt tevékenységek gyakorlásához szükséges módon kialakítsa, felszerelje, illetőleg berendezze. 
33. § A bérlő kötelezettségei közé tartoznak a következők is: 
a) a helyiségek burkolatainak javítása, felújítása, cseréje, pótlása, 
b) a helyiségekhez tartozó üzlethomlokzat / portál /, kirakatszekrény, védő (elő) tető, ernyős szerkezet, biztonsági berendezések bérlő érdekében történő létesítése, karbantartása, felújítása, pótlása, cseréje, 
c) az épület olyan központi berendezéseinek a karbantartása, amelyeket a bérlő kizárólagosan használ, illetve tart üzemben, 
d) az épület, továbbá a közös használatra szolgáló helyiségek és területek tisztántartása, megvilágítása, ha a bérlő tevékenysége miatt vált szükségessé, 
e) a tevékenységgel kapcsolatban keletkezett szemét elszállítása. 
34. § A bérlő a helyiséget a helyiségbérleti jogviszony megszűnésekor – ha a felek másként nem állapodnak meg – az átadás kori állapotban és felszereléssel köteles visszaadni. 
35. § (1) A bérlő a helyiség bérleti jogát a bérbeadó hozzájárulásával csak akkor ruházhatja át vagy cserélheti el, ha: 
a) az új bérlő vállalja, hogy: 
- legalább azonos bérleti díjat fizet a bérbeadónak, 
- egyebekben is a bérbeadó felé azonos kötelezettségeket teljesít, mint az  átruházó, illetve cserélő, bérbeadóval megkötött szerződésben szerepel, 
b) a hozzájárulás iránti kérelmét az átruházásra, illetve cserére megkötött szerződések hatályba lépése előtt legalább 30 nappal előbb átadja a bérbeadónak. A kérelemhez az átruházásról, illetve a cseréről szóló szerződést mellékelni kell. 

(2) A megállapodásnak tartalmaznia kell különösen a következőket: 
a) a helyiség azonosító adatait, 
b) a helyiség alapterületét, 
c) a jogügylet előtt bérleti díj összegét, 
d) az új bérlő által folytatni kívánt tevékenység meghatározását, 
e) az új bérlő nyilatkozatát arról, hogy a bérbeadó által közölt, az (1) bekezdésben foglalt mértékhez igazodó bér megfizetését vállalja. 
(3) Amennyiben a bérbeadó a hozzájárulásról a kérelem átvételét követő 30 nap elteltével nem válaszol, a hozzájárulását megadottnak kell tekinteni, feltéve, hogy a kérelmező mellékelt szerződésben az (1) a. / pontjában és a (2) bekezdésben felsoroltak azonos tartalommal szerepelnek, és a (4) bekezdésben szereplő feltételek nem állnak fenn. 
(4) A bérbeadó a hozzájárulás megadását köteles megtagadni, ha az átvevő: 
a) az általa gyakorolni kívánt tevékenységhez szükséges engedéllyel nem rendelkezik, 
b) tevékenysége jogszabály rendelkezéseibe ütközik. 


HARMADIK RÉSZ

AZ ÖNKORMÁNYZATI LAKÁSOK ÉS NEM LAKÁS CÉLJÁRA SZOLGÁLÓ
HELYISÉGEK ELIDEGENÍTÉSE

X. fejezet
Az önkormányzati lakások elidegenítése

36. § (1) Ha az önkormányzati lakást az Ltv. 49. § (1) és (2) bekezdése alapján elővásárlási joggal rendelkező személy vásárolja meg, a vételár az Ltv. 52. § (1) és (2) bekezdése szerinti, hivatalos értékbecsléssel megállapított vételár értékével azonos. 
(2) Minden más esetben az önkormányzati lakás vételára a lakás napi piaci értékével azonos.
37. § (1) A szerződés megkötésekor a vételár tíz százalékát készpénzben kell megfizetni. 
(2) Ha a lakást az elővásárlási jog jogosultja vásárolja meg, részére legalább 25 évi részletfizetési kedvezményt kell adni. A jogosult kérelmére ennél rövidebb időtartam is megállapítható a törlesztésre vonatkozóan. 
(3) A részletfizetés során a szerződéses kamat mértéke a mindenkori jegybanki alapkamat. 
38. § (1) Az elidegenített lakásra Okány Község Önkormányzata javára elidegenítési és terhelési tilalmat kell bejegyezni. A tilalom időtartama vételár egy összegben szerződéskötéskor történő megfizetése esetén 5 év, részletfizetés esetén a törlesztési idővel azonos, és jelzálog bejegyzése is hozzájárul. 
(2) A szerződéskötéstől számított 5 éven belül a megvásárolt lakás elidegenítéséhez csak akkor lehet hozzájárulni, ha azt egészségügyi ok vagy munkahely megváltozása különösen indokolja. 
(3) Nem adható meg az elidegenítéshez a hozzájárulás, ha az eladás célja konjunkturális jellegű (pl.: nem lakás céljára történő értékesítés). 
39.§ (1) Az elidegenített lakásra vonatkozóan Okány Község Önkormányzatát elővásárlási jog illeti meg. 
(2) Az önkormányzat elővásárlási joga 5 évig terjed. 
40. §  A megvásárolt lakás megterheléséhez az eladó legfeljebb a vételár felének mértékéig járul hozzá. Ha a törlesztési hátralék több mint a vételár fele, ez a szám a hátralék felével azonos, kivéve, ha a megterhelés a lakás felújítása vagy korszerűsítése érdekében történik. 
41. § A vételár egy összegben történő megfizetése esetén a vevőt az alábbiak szerint illeti meg árengedmény, ha ezt szociális helyzete alaposan indokolja: 
a) Ha a vevő a vételárat a szerződéskötéssel egyidejűleg megfizeti, részére az eladó a vételár 20%-ának megfizetését elengedi. 
b) Ha a vevő a vételárat a részletfizetéssel megkötött szerződés aláírásától számított két éven belül megfizeti, részére az eladó a szerződéses hátralék 10%-át elengedi. 
c) Ha a vételárat a vevő a szerződéskötéstől számított két év elteltét követően, de három éven belül fizeti meg, részére az eladó a szerződés szerinti hátralék 5%át elengedi. 
42. §   A 40. § a) pontja szerinti egy összegben történő megfizetésnek számít, ha a vevő a vételárat pénzintézeti hitel felvételével fizeti meg. 
43. §   Részletfizetési kedvezmény esetén a vételár egy összegben válik esedékessé, ha: 
- a vevő saját hibájából, ismételten nem fizette meg a törlesztő részletet, 
- vagy súlyos szerződésszegést követett el. 
44. § (1) Az elővásárlási jogosultjával a vételi jogra vonatkozó szabályok alapján kell az ajánlat tartalmát meghatározni. 
(2) Az elővásárlási jog érvényesítése során az önkormányzati eladói ajánlati kötöttség három hónapig áll fenn. 
(3) A vételi, illetőleg elővásárlási joggal nem érintett önkormányzati lakásokra azok elidegenítése esetén a polgári jog általános szabályai az irányadók, és az értékmeghatározások során a piaci szabályokat kell alkalmazni. 

XI. fejezet
Az önkormányzati helyiségek elidegenítése

45. § (1) Az Ltv. 58.§ (1) bekezdése alapján elővásárlási joggal rendelkező személy részére történő eladás során az önkormányzati helyiség vételárának mértéke a helyiség helyi forgalmi értékével azonos. 
(2) Az elővásárlási jog gyakorlásának egyéb körülményeire a polgári jog általános szabályai az irányadók. 
46. § (1) Az önkormányzati helyiség elidegenítése során a Képviselő-testület a vevő részére részletfizetési kedvezményt biztosíthat. 
(2) A részletfizetés időtartama legfeljebb három év lehet. 
(3) A részletfizetés esetén a vevő a Magyar Köztársaság Polgári Törvénykönyvéről szóló, többször módosított 1959. évi IV. tv. 232. § (2) bekezdésében foglaltaknak megfelelő mértékű kamatot köteles fizetni. 
47. § (1) Okány Község Önkormányzatát a vételár megfizetésétől számított 5 évig az elidegenített önkormányzati helyiségre elővásárlási jog illeti meg. 
(2) Az elidegenített önkormányzati helyiségre, Okány Község Önkormányzata javára elidegenítési és terhelési tilalmat kell bejegyezni. Ennek időtartama a vételár egy összegben, a szerződéskötéskor történő megfizetése esetén öt év, részletfizetés esetén a törlesztési és öt év, amelyhez a törlesztés idejére, a jelzálog bejegyzése is hozzájárul. 
(3) Részletfizetés esetén az elidegenített önkormányzati helyiségre vonatkozóan Okány Község Önkormányzata javára elidegenítési és terhelési tilalmat kell bejegyezni, amelyhez a jelzálog bejegyzése is hozzájárul. 
48. § (1) Az elidegenítési és terhelési tilalom alóli felmentéshez, elidegenítés esetén a Képviselő-testület, terhelés esetén a jegyző hozzájárulása szükséges. 
(2) A megvásárolt helyiség megterheléséhez a Jegyző legfeljebb a már kifizetett vételár felének mértékéig járul hozzá. 
49. § (1) Részletfizetési kedvezmény esetén a vételár egy összegben, készpénzben válik esedékessé, ha a vevő ismételten nem fizette meg a törlesztő részletet. 
(2) A vevő súlyos szerződésszegése esetén az eladó választhat az (1) bekezdésben szereplő szankció vagy a helyiségnek, a már kifizetett vételár összegéért, történő visszavásárlása között. 
50. § (1) Az elővásárlás megvalósítása során az önkormányzat ajánlati kötöttsége egy hónapig tart. 
(2) Az elővásárlási ajánlatnak a hivatalos értékbecslés alapján kialakított vételár közlésén kívül, az elővásárlásra jogosult bérlő bértartozása esetén tartalmaznia kell a hátralék megfizetésének módját és határidejét. A hátralék megfizetésének határideje legfeljebb az ajánlati kötöttség határidejével lehet azonos, és a teljesítés elmaradása esetén az elővásárlást a vevő hibájából meghiúsultnak kell tekinteni. 
51. § Az adásvételi szerződésben minden esetben külön szabályozni kell az ÁFA elszámolásának módját. 

NEGYEDIK RÉSZ

VEGYES RENDELKEZÉSEK

52. § A 2. § paragrafusban foglaltakon kívül a lakás-és helyiséggazdálkodással kapcsolatos feladatokat az önkormányzat településgazdálkodási feladatokat ellátó szervezete látja el. 
53.§ A vételi jog gyakorlásával történő szerződések megkötésének előkészítése a jegyző hatáskörébe tartozik. 
54. § (1) E rendelet 2011. november 2. napján lép hatályba.
(2) A rendelet hatályba lépésével egyidejűleg  hatályát veszti az 9/1994. (V. 26.) sz. és a 3/2011 (I. 27.) számú önkormányzati rendelet.



            Szivós László s.k.                                                                  dr. Kiss Mihály s.k.
                polgármester                                                                               jegyző 


                                                       














1. melléklet a 13/2011. (XI. 2.) önkormányzati rendelethez.[footnoteRef:2] [2:  Módosította a 16/2016. (XII. 1.) önkormányzati rendelet 1. §-a. Hatályos 2016. év december hó 2. napjától. 
] 


KIMUTATÁS
az Okány Község Önkormányzata tulajdonában lévő lakásokról


	
	A lakás címe
Okány,
	Hrsz.
	A lakás alapterülete
	A lakás 
komfortfokozata
	Hasznosítás

	1.
	Határ utca     
          
	0103/3
	   56 m2
	komfort nélküli 
	szükséglakás

	2.
	Hunyadi utca   
39/1.
	332/2
	   74 m2
	komfortos 
	bérlakás

	3.
	Hunyadi utca  
39/2.
	332/2
	   62 m2
	komfortos 
	bérlakás

	4.
	Hunyadi utca  
 39/3.                      
	332/2
	   76 m2
	komfortos 
	bérlakás

	5.
	Hunyadi utca  
 39/4.                    
	332/2
	    79 m2
	komfortos 
	bérlakás

	6.
	Kossuth utca   15.    
                                       
	666
	     87 m2

    181m2
     17 m2
	összkomfortos 
	szolgálati lakás
gyógyszertár
garázs


	7.
	Rákóczi utca   12/a.
                              
	60
	   110 m2

      17 m2
	összkomfortos 
	  bérlakás

   garázs

	8.
	Rákóczi utca   12/b. 
                                
	60
	    110 m2

      17 m2
	összkomfortos 
	bérlakás

garázs

	9.
	Vasút utca  18.
                        
	91/4
	      71 m2 

       15 m2
	összkomfortos 
	bérlakás

garázs












2. melléklet a 13/2011. (XI. 2.) önkormányzati rendelethez.[footnoteRef:3] [3:  Módosította a 16/2016. (XII. 1.) önkormányzati rendelet 2. §-a. Hatályos 2016. év december hó 2. napjától. 

A havi lakbér mértéke a lakás hasznos alapterülete és komfortfokozata alapján:


	A lakás komfortfokozata
	Díjtétel (Ft/m2/hó)

	Összkomfortos lakások
	160,- Ft

	Komfortos lakások
	130,- Ft

	Komfortnélküli lakások
	50,- Ft

